أي رجعت مرة ثانية لكتابة بوست، بس هاي المرة اني اجيت على الموقع وماكو ببالي اي فكرة محددة ولا اي موضوع محدد اكتب عنه، لان حاليا اكدر اوصف الحال بجملة، انو اكو عاصفة بدماغي وما اعرف على شنو استقر بالضبط، طبعا هذي الحالة مو جديدة عليه ابدا، مرة اكون مرتاحة جدا، واخلي امامي موضوع معين يشغل بالي، وما اتركه الى ان افهمه واوصل الى هدف او نقطة معينة منه، وما اعتقد بيوم من الايام شفت نفسي كاعدة فاضية وبدون موضوع، واذا مو فكرة او موضوع جديد، فيكون قديم ورجعت للتفكير بي مرة ثانية، هاي فلسفة مدري مجرد كلام مترتب احاول من خلاله اوصل شي مدا اعرف بالضبط شنو هو!!
على شنو احجي مثلا؟؟ ايامي الي دا اعيشها حــــــــلـــــــــــــــــــــــــوة ، بس اكو هواية منغصات تمنعني من التمتع بحلاوتها، المنغصات مو بس عليه وانما على هواية ناس، حاليا عندي عطلة، لا دوام ولا كلية ولا التزام، الوقت كله اكون بالبيت، و والله ما عندي اعتراض على وجودي بالبيت من سنة 2003 يعني من بعد الحرب الي صارت بالضبط الى هذا الوقت، اني اتكييف وية اي وضع اكون بي، ما عندي صبر على الانتظار بس لازم اصبر واكول يجي يوم وتنزاح كل المنغصات، كلشي اكدر اتوقعه، ماكو كهرباء والحياة رتيبة جدا، بس القتل الي دة يصير اني شخصيا بعدني ما متوقعته، يعني صارت كوارث بكل مناطق بغداد تقريبا عن الي دة يصير بباقي المحافظات، الى ان بديت اتأكد احنة العراقيين بدينا نعيش نفس تجربة لبنان بالحرب الاهلية الي صارت الهم وطولت لمدة 15 او16 سنة حسب معلوماتي البسيطة عنهم، جان الحال مثل حالنا، قتل واغتيالات و أذية على الكل سواء اسلام او مسيحيين او من غير ديانات، نساء واطفال وشباب وكل الاعمار، المشكلة، ما اكدر احجي بصيغة المفرد ولازم احجي بصيغة الجمع لان مو اني لوحدي الي دا اعيش هذي المأساة الانسانية.
بهذي الفترة الامور تأزمت جدا، ووصلت مراحلها الاخيرة على ما اتصور، لان لو يريد الوضع يسوء اكثر ما اعتقد يصير اسوء من ما هو عليه حاليا، صارت بغداد فارغة من الناس الا من المجموعات المسلحة الي محد يعرف تابعة لآي جهة، والله يعلم على شنو راح تنتهي كل هذي المأساة، يوم بعد يوم، كمت احس ان السنة الاولى بعد الحرب مباشرة برغم صعوبتها احسن بهواية من هذي الايام، لان جانت المشاكل الي نوجهها مجرد نقص بالخدمات مثل الكهرباء طبعا، والتسليب وبعض التصفيات الي جرت على الفدائيين او الي متمسكين بالحزب السابق، ونسمع حوادث منا ومناك بس جانت كلها بعيدة، برغم كل هذا الحياة مستمرة بشكل طبيعي، لا ، مو بشكل طبيعي لكن نحاول ان نعيش حياتنا كل لحظة بلحظة، مرت طول هذي الفترة والوضع يسوء ويسوء الى ان صار الخوف شي روتيني والقتل يومي والتسليب اعتيادي ، خصم الحجي، كل هذي الايام دة تروح من عمرنا، من يوم سمعت صديقتي تكول "ميشو الي قاهرني انو كل هذي الايام دة تروح من عمرنا، وهذا احلى عمر، والمفروض نكون عايشين حياتنا بغير طريقة، وتشغلنا امور مختلفة، عن حياتنا ودراستنا وونستنا وصداقاتنا وعلاقتنا الاجتماعية..مو نكعد نحجي فلان انقتل وفلان انفجرت بيه عبوة ناسفة،"...والي قهرني بالكثر ماما من كلتلها هذا الكلام جاوبت" الايام تروح منكم والمشكلة ما تكدرون تعوضوها لان العمر واحد"....يعني اني هسة لو اصيح بأعلى صوتي، واطلع شنو عندي احساس من كره واعصاب نار على الوضع هنا يكدر احد يمنعني ويكول ليش؟؟؟
يلة..معلينا...فرغت جزء من غضبي هنا، ولا تعليق على الوضع بعد اكثر من الي كتبته.....
ويلي تدخنون.....ترة الدعوة لترك التدخين مستمرة لحد الان وبنجاح ساحق..